Kort før klokken 21 torsdag aften blev Rema1000-forretningen på Banegårdspladsen i Hirtshals udsat for røveri. En kvinde indfandt sig i forretningen og truede sig til et ukendt pengebeløb. - Hun truede personalet med en åben flaske salmiakspirtus, som hun ville hælde ud over personalet, hvis de ikke udleverede nogle penge til hende, siger vagtchef Jesper Sørensen fra Nordjyllands Politi. Med udbyttet i hånden stak hun af fra butikken. En politipatrulje var i området og ankom kort tid efter og anholdt en mand umiddelbart udenfor butikken. Politiet har ikke ønsket at kommentere på, hvad mandens rolle i røveriet har været. Et lille kvarter senere blev kvinden anholdt på adresse i Hirtshals. - De er begge 27 år, og de er begge kendt af politiet. Der vil i løbet af formiddagen blive taget stilling til, om de skal fremstilles i grundlovsforhør, siger Jesper Sørensen. Opdatering: Efter en juridisk vurdering er de to personer blevet løsladt fredag. Det oplyser Henrik Gade, der er politiassistent ved Nordjyllands Politi.

Referat:
Personalet i en Rema1000 måtte udlevere penge til kvindelig røver, der havde valgt et noget alternativt våben.